புளிப்பு மிட்டாய் என்று ஒரு மிட்டாய் ரகம் உண்டு. நான் பள்ளியில் படித்த காலத்தில் ஒரு மிட்டாய் வெறும் 5 பைசா தான். அதை 5 பைசா மிட்டாய் என்றும் கூறுவார்கள். இப்போது 50 பைசாவாக இருக்கலாம். அதன் தனித்தன்மையே அதன் சுவை தான். வாயில் வைத்தால் முழுவதுமாகக் கரைந்து, காலியாகும்வரையிலும் அதன் சுவை நம்மை அப்படியே மெய்மறக்கச் செய்யும். தொடர்ந்து ஒரு 2, 3 மிட்டாய்களைச் சாப்பிடும் வரையிலும் அந்தச் சுவை அப்படியே இருக்கும். அதன் பிறகு 4வது மிட்டாயை எடுத்துச் சாப்பிடும்போது லைட்டாக நாக்கு உப்புக்கரிக்கத் தொடங்கும். சுவை குறையும். 5வது மிட்டாயைச் சாப்பிடவே முடியாது. அதையும் மீறிச் சாப்பிட்டால் நாக்கு ரணமாகி, உணர்ச்சிகளை இழக்கத் தொடங்கும். குணமாவதற்கு சில பல மணி நேரங்கள் வரை ஆகும்.